text: Blaffere skal væk fra motorvejene
  16 juli 2013 kl. 04.57
  Turen går sydpå, og så kan det gøres billigt ved at tage tommelfingeren i brug. Men motorvejen skal blafferne holde sig væk fra, lyder det nu fra færdselspolitiet.
  I juli ser bilister ofte blaffere på både tilkørsels og afkørselsramper på motorvejene - og sågar nogle gange på selve motorvejen - men den går ikke siger Vicepolitiinspektør Fritz Kjeldsen fra færdselafdelingen ved Sydøstjyllands Politi til DR Trekanten.
  - Nej det må man ikke. Som blaffer skal man skaffe sig en tur i god afstand af motorvejen, siger Fritz Kjeldsen.
  Hvis man oplever blaffere langs motorvejen anbefaler politiet, at man i stedet for at samle dem op kontakter Politiet.
  - Blafferne må slet ikke være på motorvejen. Vi får af og til anmeldelser, og så rykker vi ud og får dem væk, for det er et enormt farligt sted at færdes. Vi vil ikke have høj hastighed i forbindelse med bløde trafikanter, siger Fritz Kjeldsen til DR Trekanten.
  Det kan koste en bøde at trodse reglerne om færdsel på motorvejene.
  